పున్నైనల్లూరు మరియమ్మన్ ఆలయం

పున్నైనల్లూర్ మారియమ్మన్ ఆలయం అనేది దేవి మారియమ్మన్ కు అంకితమైన ప్రముఖ హిందూ దేవాలయం. ఇది భారతదేశంలోని తమిళనాడు రాష్ట్రంలో తంజావూరు సమీపంలోని పున్నైనల్లూర్ గ్రామంలో ఉంది. తంజావూరు నగర పరిసర ప్రాంతంలో ఉన్న ఈ ఆలయం, స్థానికంగా తంజావూరు మారియమ్మన్ కోవిల్గా ప్రసిద్ధి చెందింది. పురాణ కథలు, చరిత్రలో ఈ ఆలయానికి విశేష ప్రాముఖ్యత ఉంది. ఈ దేవాలయం సంవత్సరమంతా జిల్లాలోని వివిధ ప్రాంతాల నుంచి వేలాదిగా భక్తులను ఆకర్షిస్తుంది. భక్తుల విరాళాల ద్వారా ఇటీవలి కాలంలో ఆలయానికి మరింత ఆకర్షణీయమైన రూపం కలిగించబడింది.

పురాణ కథ

ఈ ఆలయం తూర్పు ముఖంగా ఉంది. దానికి మూడు ప్రాకారాలు ఉన్నాయి. ఇది సుమారు ఒక ఎకరా విస్తీర్ణంలో విస్తరించి ఉంది. ఆలయంలో సుమారు 90 అడుగుల ఎత్తైన రాజగోపురం ఉంది, ఇది ఇటీవలి కాలంలో నిర్మించబడినదిగా పేర్కొనబడుతుంది.

ఈ ఆలయంలో అనేక మండపాలు ఉన్నాయి. ముఖ్యమైనవి:

 అర్ధమండపం  
 మహామండపం  
 నర్తన మండపం  
 ధ్వజ మండపం  
 అలంకార మండపం  
 తిరుమలైపతి మండపం  

ఈ ఆలయంలో అష్టశక్తుల వివిధ రూపాలకు సంబంధించిన చిత్రాలు ఉన్నాయి. అవి:

 గజలక్ష్మి  
 వీరలక్ష్మి  
 సౌభాగ్య లక్ష్మి
 సంతాన లక్ష్మి  
 ధన లక్ష్మి  
 ధాన్య లక్ష్మి  
 విద్యా లక్ష్మి  
 కారుణ్య లక్ష్మి  

అమ్మవారి సన్నిధిలో ఉన్న శుక్రవారం మండపంలో అందంగా చెక్కబడిన స్తంభాలు ఉన్నాయి. ఈ ఆలయ స్థలవృక్షం వేప చెట్టు (నింబ వృక్షం). పవిత్ర తీర్థం మణిముక్తా నది (వడవార్ నది). ఈ ఆలయంలో ప్రధాన దేవత మారియమ్మన్, చీమ గుట్టపై మట్టి, ఇసుకతో తయారైన విగ్రహ రూపంలో ఉంటుందని నమ్మకం. ఆ విగ్రహాన్ని వెండి కవచంతో కప్పి ఉంచారు. ఆదివారాలు దేవిని పూజించేందుకు అత్యంత శుభదినాలుగా భావిస్తారు. ఆ రోజున ప్రత్యేకంగా మహిళలు, పిల్లలు పెద్ద సంఖ్యలో ఆలయానికి వచ్చి అమ్మవారిని దర్శించుకుంటారు. ఆలయంలో రోజుకు నాలుగు సార్లు పూజలు నిర్వహించబడతాయి. ప్రతి ఐదు సంవత్సరాలకు ఒకసారి తైలాభిషేకం (నూనెతో అభిషేకం) జరుగుతుంది. ప్రధాన దేవతకు కుడి వైపున ఉత్తర ముఖంగా ఉన్న దుర్గాదేవి గర్భగృహానికి రోజూ మూడు సార్లు అభిషేకం నిర్వహించబడుతుంది.
చరిత్ర

ఈ దేవత మరియమ్మన్, ఆలయం ఉనికికి సంబంధించిన అనేక కథలు ప్రాచుర్యంలో ఉన్నాయి. అయితే గొప్ప సన్యాసి సదాశివ బ్రహ్మేంద్ర ఈ ఆలయ ఏర్పాటులో ప్రధాన పాత్ర పోషించారని చెబుతారు. దేవియే స్వయంగా సదాశివ బ్రహ్మేంద్రను ఈ ప్రదేశంలో తన ప్రతిష్ఠ చేయమని కోరిందని కథనం. తన యోగశక్తులతో సదాశివ బ్రహ్మేంద్ర ఒక పాము పుట్ట నుండి పున్నైநల్లూర్ మరియమ్మన్ దేవి విగ్రహాన్ని సృష్టించాడని విశ్వసిస్తారు. అనంతరం ఆయన ఒక శక్తివంతమైన యంత్రాన్ని ప్రతిష్ఠించారు. ఆ యంత్ర ప్రతిష్ఠ అనంతరం దేవి స్వయంగా విగ్రహంలో లీనమై అక్కడ స్థిరపడినట్లు చెబుతారు. అప్పటి నుండి ఆమె భక్తులను అనుగ్రహించసాగింది. కొన్ని రోజులు లేదా నెలల తరువాత, వెంకోజి మహారాజ ఛత్రపతి అనే రాజు దక్షిణ భారతదేశంలోని పుణ్యక్షేత్రాలకు యాత్రకు వెళ్లాడని కథనం. రామేశ్వరము నుండి తిరుగు ప్రయాణంలో రాజు తన అనుచరులతో కలిసి తిరుచిరాపల్లి సమీపంలోని సమయపురం మరియమ్మన్ ఆలయంలో తాత్కాలికంగా బస చేశాడు.

ఆ రాత్రి రాజుకు ఒక కల వచ్చింది. ఒక యువతి తాను మరియమ్మన్ అని పరిచయం చేసుకుని, తాను పున్నై చెట్లతో నిండిన అటవీ ప్రాంత సమీపంలో ఉన్నానని తెలిపి, తన కోసం ఒక బలమైన ‘‘పక్కా’’ ఆలయాన్ని నిర్మించాలని కోరింది. ఆ తరువాత ఆమె అదృశ్యమైంది. మరుసటి రోజు రాజు తన రాజధానికి తిరిగి వెళ్లి, దేవి ప్రతిష్ఠకు వేగంగా ఏర్పాట్లు చేశాడు. తరువాత ఈ ఆలయ దేవత ‘‘పున్నైనల్లూర్ మరియమ్మన్’’గా ప్రసిద్ధి చెందింది.

వేరొక కథ ప్రకారం, వెంకోజి మహారాజ కుమారుడు తుళజాజీ రాజాకు ఒక కుమార్తె ఉండేది. ఆమెకు తీవ్రమైన కంటి చూపు సమస్య ఉండడంతో రాజు చాలా ఆందోళన చెందాడు. దేవి మరియంబాల్ రాజుకు కలలో ప్రత్యక్షమై, తన కుమార్తెను పున్నైనల్లూర్ మరియమ్మన్ సన్నిధికి తీసుకువస్తే ఆమె కంటి చూపు తిరిగి వస్తుందని తెలిపిందని చెబుతారు. ఆ కల ప్రకారం రాజు తుళజాజీ తన కుమార్తెతో కలిసి మరియమ్మన్ సన్నిధికి వెళ్లి ఆమె కంటి చూపు తిరిగి రావాలని ప్రార్థించాడు. దీప ఆరతి సమయంలో ఆమెకు ఒక్కసారిగా ఒక షాక్ వచ్చినట్లు అనిపించి, కళ్ల నుంచి ఏదో బయటకు పోయిన భావన కలిగింది. వెంటనే ఆమెకు కంటి చూపు పూర్తిగా తిరిగి వచ్చింది. ఈ సంఘటనతో ఎంతో ఆనందించిన రాజు ఆలయాన్ని పునర్నిర్మించాలని నిర్ణయించాడు. పూజల నిర్వహణ కోసం గురుక్కల్ (పూజారి)లను నియమించాడు. సాధారణంగా మరియమ్మన్ ఆలయాలలో పూజారులు విధులు నిర్వహిస్తారు. ఈ సమయంలో రాజుకు గ్రామం ద్వారా ప్రయాణిస్తున్న శ్రీ సదాశివ బ్రహ్మేంద్ర స్వామిగారిని కలుసుకునే అవకాశం కూడా లభించింది. రాజు ఈ సంఘటనను స్వామిజీకి వివరించి, కుంభాభిషేకం వరకు ఉండమని వినతిపెట్టాడు. అందుకు అంగీకరించిన ఆ మహాసంతుడు దేవి విగ్రహం క్రింద ప్రతిష్ఠించేందుకు ఒక శక్తివంతమైన యంత్రాన్ని తయారు చేశాడు. అనంతరం ఘనంగా కుంభాభిషేకాన్ని నిర్వహించాడు.

పాపనాసం తాలూకాలోని మరియంబాల్‌పురం (ప్రస్తుతం పండరవడైగా పిలువబడుతుంది) అనే గ్రామాన్ని తుళజాజీ రాజా ఈ ఆలయానికి దానంగా ఇచ్చాడని చెబుతారు. తంజావూరు రాజులు ఈ ఆలయ నిర్వహణ కోసం విస్తారమైన భూదానాలను అందించారు. తంజావూరు మహారాజులు, రాణులు దర్శనానికి ప్రమాదకర మార్గాల ద్వారా వెళ్లాల్సి రావడంతో, వారి రాజప్రాసాదం నుండి ఈ ఆలయానికి ఒక భూగర్భ మార్గం (సురంగం) నిర్మించబడింది. ఈ సురంగ ప్రవేశ ద్వారం ఇప్పటికీ ఆలయం వెనుక భాగంలో ఒక స్మారక చిహ్నంలా నిలిచి ఉంది. కీర్తి చోళన్ అనే ఒక చోళ రాజుకు సంతానం లేకపోయింది. ఈ దేవిని అత్యంత భక్తితో నిత్యం పూజించే అతనికి, సింహాసన వారసుడిగా దేవ చోళన్ అనే కుమారుడు ప్రసాదించబడాడని కథనం చెబుతుంది. 

మరొక కథ ప్రకారం, మిస్టర్ విల్సన్ అనే ఒక యూరోపియన్ వ్యక్తికి కంటి వ్యాధి ఉండేది. ఈ దేవతపై అతను చూపిన తీవ్ర భక్తి కారణంగా అతని కంటి సమస్య నయమైందని విశ్వసించబడుతుంది. 

శ్రీ పడహచేరి స్వామిగల్ అనే ఒక సంత్ ఈ ఆలయ పునరుద్ధరణకు ముఖ్యంగా సహకరించారు. గర్భగుడి వెనుక ప్రాకారంలో స్వామిగల్ యొక్క ప్రతిమను ఇప్పటికీ చూడవచ్చు. చిన్నపాక్స్ (మశూచి) బాధిత భక్తులు ‘‘తోట్టి కట్టుతల్’’ వంటి మొక్కుబడులు తీసుకుంటారు. (గర్భగుడిలో లేదా ప్రాకారంలో చల్లదనం సూచించేలా గొట్టం ఆకారంలో నీటిని నిల్వ చేయడం). ఆలయానికి ఉప్పు ఇవ్వడం, ఆలయ చెరువులో బెల్లం కలపడం వంటి ఆచారాలు కూడా భక్తులు పాటిస్తారు. దీనికోసం కొద్దిగా ఫీజు వసూలు చేస్తారు. ప్రజలు పశువులు, కోళ్లు మొదలైనవాటిని మొక్కుబడి కానుకలుగా సమర్పిస్తారు. ఒక భక్తుడు ఆలయానికి ఒక ఏనుగును కూడా దానం చేశాడు. మరొక భక్తుడు సుమారు రూ.10,000 ఖర్చుతో కూడిన ఒక తెర్ (రథం) ను దానం చేశాడు.

పేచి అమ్మన్ కోసం ఒక ప్రత్యేక ఆలయం ఉంది, అక్కడ దేవికి మాంసాహారం సమర్పిస్తారు. పున్నైనల్లూరులోని మారియమ్మన్ స్థానికంగా ఎంతో గౌరవింపబడుతుంది. భక్తులు ఆమెలో దైవిక కృపను దర్శిస్తారు. ఈ ప్రజాదరణ గల దేవిచే తమను తాము ఆశీర్వదించబడినవారిగా భావించే వారు అనేకమంది ఉన్నారు.

1800 ఏడీ కాలానికి చెందిన ఒక సూచన ప్రకారం, మారియమ్మన్ పండుగ మరింత భారీగా నిర్వహించబడుతూ, ప్రతి సంవత్సరం సుమారు 20,000 మంది సందర్శకులను ఆకర్షిస్తోంది. బ్రాహ్మణులు కూడా రోగాల సమయంలో దయ్యాలు, గ్రామ దేవతలను శాంతింపజేయడం తృణీకరించరు. ఒక తెలివైన బ్రాహ్మణుడు పరిస్థితిని ఆసక్తికరమైన ఉపమానంతో వివరించాడు: ‘‘నన్ను ప్రోత్సహించవచ్చునని నేను కలెక్టర్ అనుకూలత పొందేందుకు ప్రయత్నిస్తాను; కానీ కల్లర్లు కూడా నా ఎద్దులను దొంగిలించకుండా ఉండేందుకు వారికి కూడా లంచంలా చెల్లిస్తాను. కలెక్టర్ స్నేహం మాత్రమే ఉండి కల్లర్లు నా ఎద్దులను దోచుకుంటే ఆ స్నేహం ఏమి ఉపయోగం?’’
ప్యాలెస్ దేవస్థానం
తంజావూరు ప్యాలెస్ దేవస్థానం పరిధిలో మొత్తం 88 ఆలయాలు ఉన్నాయి. వాటిలో ఈ ఆలయం కూడా ఒకటి. ఈ ఆలయాలను తమిళనాడు ప్రభుత్వంకు చెందిన హిందూ మత, ధార్మిక దాతృత్వ శాఖ నిర్వహించి పరిపాలిస్తోంది.

ప్రాంతం
ఈ ఆలయం తంజావూరులో ప్రసిద్ధిగా *మారియమ్మన్ కోవిల్*గా పిలువబడే పున్నైనల్లూర్ ప్రాంతంలో ఉంది. ఇది తంజావూరు పాత బస్ స్టాండ్ నుండి  దూరంలో ఉంది.   పున్నైనల్లూర్, తంజావూరుకు తూర్పు దిశగా సుమారు ఐదు కిలోమీటర్ల దూరంలో ఉంది, బస్సు సౌకర్యంతో సులభంగా చేరుకోవచ్చు. తంజావూరు, పున్నైనల్లూర్ మధ్య పట్టణ బస్సులు నియమిత అంతరాలతో నడుస్తాయి.

కుంభాభిషేకం
తంజావూరు పాలకుడు తులజా పాలన కాలంలో (క్రీ.శ. 1727–1735) ఈ ఆలయంలో ఒక చిన్న నిర్మాణం నిర్మించబడింది. తరువాత సెర్ఫోజీ II (క్రీ.శ. 1798–1832) కాలంలో మహామండపం, నర్తన మండపం, గోపురం, రెండవ అంతర్గత ప్రాకారం నిర్మించబడి, కుంభాభిషేకం నిర్వహించబడింది.  
తదుపరి కుంభాభిషేకాలు క్రీ.శ. 1950లో, 6 జూన్ 1987న నిర్వహించబడ్డాయి.తంజావూరు అరమణి దేవస్థానం అరுள్మిగు పున్నైనల్లూర్ మారియమ్మన్ తిరుక్కోయిల్, మహామకం ప్రత్యేక మలర్ 2004

గ్యాలరీ

మూలాలు

వర్గం:మారియమ్మన్ ఆలయాలు
వర్గం:తంజావూరు జిల్లాలోని హిందూ ఆలయాలు
వర్గం:తమిళనాడు పర్యాటక ప్రదేశాలు
వర్గం:తమిళనాడులోని హిందూ దేవాలయాలు
వర్గం:తమిళనాడు పుణ్యక్షేత్రాలు